Jótékony óvodások
A Lurkó-kuckó Magánóvoda az idén is a rászoruló gyerekek nyári étkeztetésére ajánlotta fel jótékonysági estjének bevételét.
A Lurkó-kuckó Magánóvoda apróságai, a tavalyi rock and roll műsorukat követően idén egy régi Neoton slágerekből álló zenés produkcióval léptek színpadra az óvoda éves jótékonysági estjén. Az Egy szép nyári nap című darabban az óvoda valamennyi lurkója színpadra állhatott. A nézők amellett, hogy remekül szórakozhattak, a támogatójegy megvásárlásával nemes célt szolgáltak. A szervezők a befolyt összeget, az előző évhez hasonlóan a rászoruló gyerekek nyári étkeztetésére ajánlották fel.

Mint arról korábban mi is beszámoltunk, az önkormányzat a város lakosságának segítségét kérte, hogy a most támogatásban részesülő több mint 700 gyermek mellett további 300 rászoruló gyerek nyári étkeztetését finanszírozni tudja. Ehhez összesen, a most rendelkezésre álló összegen felül további 6 millió forintra lenne szükség.
Belföld